b'\n_START_ARTICLE_\nBiserica de lemn din Cerghizel\n_START_PARAGRAPH_\nBiserica de lemn din Cerghizel, ora\xc8\x99 Ungheni, jude\xc8\x9bul Mure\xc8\x99 a fost ridicat\xc4\x83 \xc3\xaen secolul al XVIII-lea (1726) . Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. Biserica se afl\xc4\x83 pe lista monumentelor istorice, cod LMI MS-II-m-B-15623.\n_START_SECTION_\nIstoric\n_START_PARAGRAPH_\nBiserica de lemn, ridicat\xc4\x83 \xc3\xaen 1802 \xc8\x99i existent\xc4\x83 \xc3\xaenc\xc4\x83 \xc3\xaen pragul secolului XX, dispare apoi. \xc3\x8en locul ei a fost adus\xc4\x83 biserica actual\xc4\x83, cu hramul \xe2\x80\x9eSfin\xc8\x9bii Arhangheli\xe2\x80\x9d, care a fost ridicat\xc4\x83 \xc3\xaen satul \xc3\xaenvecinat Cerghid, de unde a fost cump\xc4\x83rat\xc4\x83 de locuitorii din Cerghizel \xc8\x99i mutat\xc4\x83 pe actualul amplasament \xc3\xaen anul 1937. \xc3\x8en biseric\xc4\x83 s-a slujit p\xc3\xa2n\xc4\x83 \xc3\xaen anul 1981, an \xc3\xaen care a fost sfin\xc8\x9bit\xc4\x83 biserica nou\xc4\x83, din c\xc4\x83r\xc4\x83mid\xc4\x83, cu hramul \xe2\x80\x9eSf\xc3\xa2ntul Gheorghe\xe2\x80\x9d. Acoperi\xc8\x99ul din \xc8\x99indril\xc4\x83 a fost \xc3\xaenlocuit cu pl\xc4\x83cu\xc8\x9be de azbest.\n_START_SECTION_\nTr\xc4\x83s\xc4\x83turi\n_START_PARAGRAPH_\nPere\xc8\x9bii, din lemn de brad, delimiteaz\xc4\x83 o nav\xc4\x83 dreptunghiular\xc4\x83 \xc8\x99i un altar u\xc8\x99or decro\xc8\x99at, semicircular. Pronaosul \xc8\x99i naosul sunt acoperite de o bolt\xc4\x83 semicilindric\xc4\x83, retras\xc4\x83 de la linia pere\xc8\x9bilor prin intermediul unei b\xc3\xa2rne dispuse \xc3\xaen trepte. Altarul are o bolt\xc4\x83 de aceea\xc8\x99i form\xc4\x83, \xc3\xaengustat\xc4\x83 prin mijlocirea suprafe\xc8\x9belor plane, intersectat\xc4\x83 de trei f\xc3\xa2\xc8\x99ii curbe. Dup\xc4\x83 sistemul de construc\xc8\x9bie, edificiul pare anterior secolului al XIX-lea, anul 1836 indic\xc3\xa2nd, probabil, o refacere. Acest an este notat \xc3\xaen partea de vest, \xc3\xaen st\xc3\xa2nga intr\xc4\x83rii. V\xc3\xa2rsta real\xc4\x83 fusese crestat\xc4\x83 \xc3\xaen ancadramentu u\xc8\x99ii originare, disp\xc4\x83rut cu prilejul lucr\xc4\x83rilor de renovare. _NEWLINE_La interior, stratul de tencuial\xc4\x83 poate ascunde vestigiile vreunei picturi prejudiciate la str\xc4\x83mutare. T\xc3\xa2mpla se rezum\xc4\x83 la friza Apostolilor, cu Iisus Hristos, a\xc8\x99eza\xc8\x9bi pe lavi\xc8\x9b\xc4\x83, \xc3\xaentre arcade; este datat\xc4\x83 de pisania de la 1836, autorul ei apar\xc8\x9bin\xc3\xa2nd \xc8\x99colii de la Feisa. U\xc8\x99ile \xc3\xaemp\xc4\x83r\xc4\x83te\xc8\x99ti reprezint\xc4\x83 Buna Vestire \xc8\x99i pot fi atribuite lui popa Marcu.'